እነ አቶ በረከት ስምዖን የተፋጠነ ፍትሕ ጠየቁ
ለገጠማቸው የጤና ችግር በአካባቢው ሕክምና ማግኘት እንደማይችሉ ተናግረዋልከጥረት ኮርፖሬት ድርጅቶች ጋር በተያያዘ በከባድ የሙስና ወንጀል ተከሰው በእስር ላይ የሚገኙ እነ አቶ በረከት ስምዖን፣ ‹‹በሕመም እየተሰቃየን ስለሆነ የተፋጠነ ፍትሕ ይሰጠን፤›› ሲሉ ለፍርድ ቤት አመለከቱ፡፡አቶ በረከት ስምዖን፣ አቶ ታደሰ ካሳና አቶ ዳንኤል ግዛው ሐሙስ የካቲት 26 ቀን 2012 ዓ.ም. በአማራ ክልል ጠቅላይ ፍርድ ቤት ቀርበው፣  የተከሰሱበት የሙስና ወንጀል ተመርምሮ አፋጣኝ ፍትሕ ማግኘት ሲገባቸው መዘግየቱን ተናግረዋል፡፡ አቶ በረከት ለፍርድ ቤቱ እንዳስረዱት፣ ቀደም ብሎ የጀመራቸው የጤና መታወክ እየተባባሰባቸው ነው፡፡ ባህር ዳር ውስጥ ያሉ የሕክምና ማዕከላት የተወሰዱ ቢሆንም፣ ተገቢ የሆነ ሕክምና ማግኘት ባለመቻላቸው ሕመማቸው እየተባባሰባቸው መሆኑን ገልጸዋል፡፡ ተከሳሾቹ የመከላከያ ምስክሮቻችን አሰምተው እንደ ጨረሱ የክርክር ማቆሚያ ንግግር ማድረግ ሲገባቸው፣ ራሳቸው በጠየቁት ተጨማሪ የማብራሪያ ሰነድ ላይ አስተያየት እሰጣለሁ በሚል ዓቃቤ ሕግ ለሚያቀርበው ጥያቄ ሊፈቀድለት እንደማይገባ አስረድተዋል፡፡አቶ ታደሰ ካሳም ለፍርድ ቤቱ የክስ ሒደቱ ሆን ተብሎ እንዲዘገይ እየተደረገ መሆኑን በመግለጽ፣ በአጭር ቀጠሮ ውሳኔ እንዲሰጣቸው ጠይቀዋል፡፡ ያላግባብ የሆነ ተደጋጋሚ የጊዜ ቀጠሮ እየተሰጠ እየተጉላሉ እንደሆነም አክለዋል፡፡ ተከሳሾቹ ለፍርድ ቤት አቤቱታቸውን ያቀረቡት የመከላከያ ምስክሮቻቸውን አሰምተው ከጨረሱ በኋላ፣ አስፈላጊ የሆኑና በዳሸን ቢራ አክሲዮን ማኅበር ውስጥ የሚገኙ የሰነድ ማስረጃዎች በትዕዛዝ እንዲቀርቡላቸው ያቀረቡት ጥያቄ ፍርድ ቤቱ የተቀበለው ቢሆንም፣ ዓቃቤ ሕግ ግን በሰነዶቹ ላይ አስተያየት ለመስጠት ጊዜ እየወሰደ እንደሆነ አስረድተዋል፡፡የግራ ቀኙን አቤቱታ የሰማው የአማራ ክልል ጠቅላይ ፍርድ ቤት በሰጠው ምላሽ፣ እንኳን የጤና ችግር ያለባቸውን ተከሳሾች ቀርቶ ለሌሎች ተከሳሾችም ቢሆን ሕገ መንግሥቱን መሠረት ያደረገ የተፋጠነ ፍትሕ የማግኘት መብት እንዳላቸው ገልጿል፡፡ ከጉዳዩ ውስብስብነት አንፃር አጫጭር ቀጠሮዎችን በመስጠት ማስረጃዎችን በማሰባሰብና በመመርመር አፋጣኝ መፍትሔ ለመስጠት ጥረት እየተደረገ መሆኑንም አክሏል፡፡ ምንም እንኳን ፍርድ ቤቱ ብዙ መዝገቦች ቢኖሩትም ጎን ለጎን በማየት በተፋጠነ ጊዜ ውሳኔ ለመስጠት እንደሚሠራ ገልጿል፡፡ ተከሳሾች ከምርመራ መዝገቡ ጋር ባያያዙት ማስረጃ ላይ ዓቃቤ ሕግ መጋቢት 4 ቀን 2012 ዓ.ም. መልስ እንዲሰጥ ትዕዛዝ ሰጥቷል፡፡    